Blixa Bargeld

Blixa Bargeld (s. 12. tammikuuta 1959 Länsi-Berliini, Saksa) on saksalainen muusikko ja näyttelijä. Blixa Bargeld on erittäin vaikutusvaltainen kokeellisen ja avantgarde-rockin hahmo. Hänet tunnetaan parhaiten uraauurtavan industrial-yhtyeen Einstürzende Neubautenin perustajajäsenenä sekä yhteistyöstään Nick Cave and the Bad Seedsin kanssa.

Blixa Bargeld oli Nick Cave and The Bad Seedsin perustajajäseniä yhdessä Nick Caven ja Mick Harveyn kanssa. Hän toimi yhtyeen kitaristina ja taustalaulajana vuosina 1984–2003. Yksi Nick Caven suurimpia hittejä on kappale ”Weeping Song”, joka on Nick Caven ja Blixa Bargeldin duetto. Bargeldin tärkein projekti on kuitenkin aina ollut hänen vuonna 1980 perustamansa yhtye Einstürzende Neubauten.

 Ura muusikkona 
Blixa Bargeld syntyi Christian Emmerichinä Berliinin Friedenau-kaupunginosassa 12. tammikuuta 1959. Bargeld jätti koulun kesken nuorena ja on täysin itseoppinut muusikko. Hänen ensimmäisiä merkittäviä musiikillisia vaikutteita olivat Pink Floyd ja kokeelliset saksalaiset yhtyeet kuten Kraftwerk ja Neu!. Punkrockiin kuuluvan tee se itse -asenteen innoittamana hän perusti Einstürzende Neubautenin (”Romahtavat uudisrakennukset”) vuonna 1980 yhdessä N.U. Unruhin, Gudrun Gutin ja Beate Bartelin kanssa. Alusta alkaen yhtyeen tarkoituksena oli haastaa yleisön odotuksia. Yhtye löysi tyylinsä, kun lyömäsoittaja Unruh kokosi metalliromusta lyömäsoittimia. 

Pian yhtye käytti esiintymisissään voimatyökaluja, metallijätettä ja löydettyjä esineitä, yhdistettynä muutamiin perinteisiin instrumentteihin (kuten Bargeldin epätavanomaisesti soittama sähkökitara). Vuonna 1980 yhtye julkaisi ensimmäisen virallisen singlensä ”Für den Untergang”, ja debyyttialbumi Kollaps ilmestyi vuonna 1981. 

Einstürzende Neubauten ystävystyi Nick Caven johtaman australialaisen The Birthday Partyn kanssa, ja Bargeld ystävystyi yhtyeen johtajan Nick Caven kanssa. Cave ihastui Bargeldin omintakeiseen kitaransoittoon ja kutsui hänet soittamaan The Birthday Partyn vuoden 1983 Mutiny-EP:lle. Mutiny-EP jäi The Birthday Partyn viimeiseksi julkaisuksi ennen yhtyeen hajoamista. Kun Cave perusti uuden yhtyeen, Bad Seedsin, hän pyysi Bargeldia mukaan. Bargeld soitti rinnakkain sekä Nick Cave and the Bad Seedsissä että Einstürzende Neubautenissa kiertäen ja levyttäen molempien yhtyeiden kanssa. Yhtyeet työskentelivät usein Berliinin Hansa-studiolla. Vuonna 1987 Blixa vieraili myös The Gun Club -yhtyeen studioalbumilla Mother Juno, joka äänitettiin samassa paikassa.  

Neubautenin tyyli kehittyi vuosien saatossa vähemmän hyökkääväksi ja taiteellisemmaksi, ja Bargeld alkoi säveltää myös teatterimusiikkia aikataulujensa salliessa. Kokoelma hänen teatterisävellyksistään, Commissioned Music, julkaistiin hänen ensimmäisenä sooloalbuminaan vuonna 1995. 

Vuonna 2003 Bargeld jätti Nick Cave and the Bad Seedsin keskittyäkseen muihin projekteihin. Vuonna 2007 Bargeld aloitti yhteistyön saksalaisen elektronisen muusikon Alva Noton kanssa. Duo julkaisi ensimmäisen EP:nsä Ret Marut Handshake vuonna 2010, jota seurasi saman vuoden albumi Mimikry. Vuonna 2013 Bargeld teki yhteistyötä myös italialaisen säveltäjän Teho Teardon kanssa, ja he julkaisivat albumin Still Smiling.  Kaksikko julkaisi myös albumin Nerissimo vuonna 2016. Hän jatkaa edelleen uraansa myös Einstürzende Neubauten -yhtyeen kanssa.

 Lähteet 

 Aiheesta muualla 
 Blixa Bargeldin kotisivut 
 Einstürzende Neubautenin viralliset sivut

Luokka:Saksalaiset kitaristit
Luokka:Vuonna 1959 syntyneet
Luokka:Elävät henkilöt